Ankstyvose stadijos storosios žarnos vėžys gali nesukelti jokių simptomų. Būtent dėl šios priežasties profilaktinis patikrinimas yra toks svarbus. Kiekvienais metais milijonai žmonių pasaulyje išvengia storosios žarnos vėžio atliekant prevencines kolonoskopijas. Tyrimo metu gydytojas gastroenterologas/endoskopuotojas radęs prevėžinius gleivinės pakitimus, vadinamus polipais, gali paimti biopsiją ar net pašalinti tos pačios procedūros metu.
Jei polipai nepašalinami, jie auga, didėja ir galiausiai gali supiktybėti. Išsivysčius vėžiui atsiranda simptomai, tokie kaip kraujavimas iš tiesiosios žarnos, mažakraujystė, pakitęs tuštinimasis (viduriavimas ar vidurių užkietėjimas), lydimas pilvo pūtimo, pilvo skausmas, bendaras silpnumas , kūno masės mažėjimas, dažnas neproduktyvus varymas tuštintis (tenezmai). Šie simptomai gali būti ir prie kitų ligų, tačiau jų atsiradimas esant storosios žarnos vėžiui gali rodyti pažengusią ligą.